VSL sklep IV Cpg 25/97
Sodna praksa višjih sodišč, 1997-03-11

vpis v sodni register - šolstvo - preoblikovanje univerze

V sodni register se vpiše samo zavod, ki je pravna oseba (Univerza v Ljubljani), in njegova organizacijska enota, ki ima pooblastila v pravnem prometu, tj. članica Univerze (B. fakulteta). Torej se ne vpiše organizacijska enota zavoda, ki ni pravna oseba (Oddelek za C. B. fakultete).

Pritožba se kot neutemeljena zavrne in se potrdi sklep registrskega sodišča.

Registrsko sodišče je z uvodoma navedenim sklepom iz sodnega registra izbrisalo Univerze v Ljubljani, B. fakulteto, Oddelek za C., in sicer na podlagi Odloka o preoblikovanju Univerze v Ljubljani (Odloka).

Proti navedenemu sklepu se je v roku iz 3. odstavka 36. člena Zakona o sodnem registru (ZSR) pritožil izbrisani subjekt (Oddelek za C. B. fakultete). Ker gre za pritožbo subjekta, ki je bil iz sodnega registra izbrisan, mu je sodišče druge stopnje priznalo interes po 1. odstavku 36. člena ZSR. Sicer pa je pritožnik uveljavljal vse pritožbene razloge in predlagal razveljavitev napadenega sklepa.

Pritožba je bila vročena predlagateljici, od katere pa sodišče druge stopnje do pritožbene seje dne 11.3.1997 ni prejelo morebitnega odgovora.

ZSR v 2. odstavku 3. člena določa, da se v sodni register vpišejo tudi deli subjekta vpisa, če tako določa poseben zakon. Takšen (poseben) zakon je Zakon o visokem šolstvu (ZVŠ), ki pa vprašanje vpisa v sodni register sploh ne ureja. Tako ga tudi ne ureja drugače kot Zakon o zavodih (ZZ), ki v 1. odstavku 56. člena (v zvezi z 2. in 3. odstavkom 47. člena) določa, da se v sodni register vpiše le zavod, ki je pravna oseba, in njegova organizacijska enota, ki ima pooblastila v pravnem prometu.

Navedeno pomeni, da se v sodni register vpiše Univerza v Ljubljani., torej visokošolski zavod, ki je po 1. odstavku 10. člena ZVŠ in po 2. členu Odloka pravna oseba. Prav tako pa pomeni, da se v sodni register vpiše tudi B. fakulteta, torej visokošolski zavod, ki ni pravna oseba, je pa po 1. odstavku 10. člena in 2. odstavku 85. člena ZVŠ ter po 3. členu Odloka organizacijska enota Univerze v Ljubljani. oz. njena članica, ki ima po 2. (in tudi 4.) odstavku 18. člena Odloka očitno pooblastila v pravnem prometu.

Ker ZZ (npr. v 1. odstavku 56. člena) ne določa, da se v sodni register vpiše organizacijska enota zavoda, ki ni pravna oseba, čeprav 1. odstavek 4. člena Odloka dopušča, da lahko članice Univerze oblikujejo organizacijske enote (ki imajo po 2. odstavku istega člena tudi pooblastila v pravnem prometu), je bilo potrebno Oddelek C. B. fakultete (ki je bil po Zakonu o usmerjenem izobraževanju (ZUI) organiziran kot visokošolska temeljna organizacija v sestavi visokošolske delovne organizacije) izbrisati iz sodnega registra. Na ta način se je namreč (ob upoštevanju načela obveznosti vpisa v sodni register) registrsko stanje uskladilo z novo statusno opredelitvijo visokošolskih zavodov (iz 2. člena ZVŠ), ki je bila na podlagi 86. člena ZVŠ določena z Odlokom.

Takšnega zaključka ne morejo omajati pritožbene navedbe izbrisanega subjekta. Registrskemu sodišču je bila namreč predložena tudi priloga k Statutu Univerze v Ljubljani, ki se nahaja v spisu pod opr. št. IV Cpg 23/97 (gre za prilogo, ki je bila na senatu B. fakultete sprejeta dne 27.6.1996). Z navedeno prilogo pa je B. fakulteta v skladu s 25. členom Statuta Univerze in v zvezi s 3. odstavkom 4. člena Odloka med drugim določila tudi organizacijske enote članic Univerze ter njihove pravice, obveznosti in odgovornosti v pravnem prometu. Sicer pa priloga k statutu Univerze za izbris iz sodnega registra niti ni bistvenega pomena, saj dejstvo, da imajo lahko organizacijske enote članic Univerze pooblastila v pravnem prometu (ki jih izvršujejo v imenu in za račun članic), še ne pomeni, da se vpišejo v sodni register. Ker pa se ne vpišejo, jih je glede na že omenjeno načelo obveznosti vpisa (po katerem se v sodni register vpišejo samo tisti subjekti, za katere vpis določa zakon) bilo potrebno iz sodnega registra izbrisati.

Zato je sodišče druge stopnje na podlagi 2. točke 39. člena ZSR pritožbo kot neutemeljeno zavrnilo in potrdilo sklep registrskega sodišča.

ZSReg člen 3, 3/2, 36, 36/1, 36/3. ZVis člen 2, 10, 10/1, 85, 85/2, 86. ZZad člen 47, 47/2, 47/3, 56, 56/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.